<classify> SHIRIKA la Umeme Tanzania TANESCO limeshika nafasi ya kwanza na kunyakua tuzo ya umahiri katika uandaaji wa taarifa za fedha ya mwaka 2018 kwa upande wa mashirika ya umma unaolifanya shirika hilo kuwa mshindi wa mara ya tatu mfululizo wa tuzo hiyo inayotolewa na Bodi ya Taifa ya Wahasibu na Wakaguzi wa Hesabu NBAA.Naibu Katibu Mkuu Wizara ya Fedha na Mipango, Amina Shaaban ndiye aliyeikabidhi tuzo hiyo ambaye pamoja na mambo mengine, aliwataka wahasibu nchini kote kuzingatia weledi katika taaluma hiyo na kudhibiti mianya ya upotevu wa fedha katika taasisi zao ili kuisaidia serikali kutimiza malengo yake.Alisema ili serikali ifikie malengo yake ya uchumi wa kati wa viwanda ifikapo mwaka 2025, wahasibu wana jukumu la kuhakikisha wanadhibiti upotevu wa fedha usio na msingi katika taasisi zao kwa kuweka hesabu sawa na kusisitiza kuwa serikali haitowavumilia wahasibu wanaokwenda kinyume cha misingi hiyo.Akizungumza baada ya kupokea tuzo hiyo, Ofisa Mkuu wa Fedha wa Tanesco, Renatha Ndege alisema ushindi huo una maana kubwa kwao na kuwataka wananchi kuendelea kuliamini shirika hilo kuwa fedha zao zinazotokana na kodi zipo salama katika mikono ya shirika hilo  <topic>: KITAIFA 